CELEX: 32013D0520
Language: et
Date: 2013-10-21 00:00:00
Title: 2013/520/EL: Komisjoni rakendusotsus, 21. oktoober 2013 , millega tunnistatakse kehtetuks rakendusotsus 2011/874/EL (teatavaks tehtud numbri C(2013) 6828 all)  EMPs kohaldatav tekst

23.10.2013   
            
            
               ET
            
            
               Euroopa Liidu Teataja
            
            
               L 281/27
            
         KOMISJONI RAKENDUSOTSUS,
   21. oktoober 2013,
   millega tunnistatakse kehtetuks rakendusotsus 2011/874/EL
   (teatavaks tehtud numbri C(2013) 6828 all)
   (EMPs kohaldatav tekst)
   (2013/520/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 17 lõike 2 sissejuhatavat lauset ja punkt b ning lõike 3 punkti a,
   võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (2) eriti selle artikli 8 lõiget 4,
   ning arvestades järgmist:
   
               (1)
            
            
               Euroopa Parlamendi ja nõukogu 12. juuni 2013. aasta määruses (EL) nr 576/2013 lemmikloomade mittekaubandusliku liikumise kohta, millega tunnistatakse kehtetuks määrus (EÜ) nr 998/2003, (3) on sätestatud tingimused kolmandatest riikidest pärit lemmikloomade liikumise ja sellega seotud näidissertifikaadi suhtes. Kõnealuse määrusega tunnistatakse kehtetuks ja asendatakse alates 29. detsembrist 2014 määrus (EÜ) nr 998/2003. Määruses (EL) nr 576/2013 on sätestatud, et kui üks mittekaubanduslik liikumine hõlmab rohkem kui viit koera, kassi või valgetuhkrut, peavad need lemmikloomad vastama direktiivis 92/65/EMÜ sätestatud loomatervisenõuetele.
            
         
               (2)
            
            
               Komisjoni 15. detsembri 2011. aasta rakendusotsusega 2011/874/EL, millega kehtestatakse nende kolmandate riikide ja territooriumite loetelu, millest on lubatud koerte, kasside ja valgetuhkrute import ning rohkem kui viie koera, kassi ja valgetuhkru mittekaubanduslik liikumine Euroopa Liitu, ning näidissertifikaadid kõnealuste loomade impordiks ja mittekaubanduslikuks liikumiseks Euroopa Liitu, (4) kehtestatakse nende kolmandate riikide ja territooriumite loetelu, millest on lubatud koerte, kasside ja valgetuhkrute import ning rohkem kui viie koera, kassi ja valgetuhkru mittekaubanduslik liikumine liitu kooskõlas direktiiviga 92/65/EMÜ ja veterinaarsertifikaat selliseks impordiks ja mittekaubanduslikuks liikumiseks ning veterinaarsertifikaat kuni viie koera, kassi ja valgetuhkru mittekaubanduslikuks liikumiseks liitu kooskõlas määrusega (EÜ) nr 998/2003.
            
         
               (3)
            
            
               Pärast määruse (EL) nr 576/2013 jõustumist võeti vastu komisjoni 28. juuni 2013. aasta rakendusmäärus (EL) nr 577/2013, mis käsitleb Euroopa Parlamendi ja nõukogu määruses (EL) nr 576/2013 ettenähtud identifitseerimisdokumentide näidiseid koerte, kasside ja valgetuhkrute mittekaubanduslikuks liikumiseks, territooriumide ja kolmandate riikide loetelude kehtestamist ning nõudeid teatavatele tingimustele vastavust tõendavate deklaratsioonide vormi, kujunduse ja keelte kohta, (5) ja komisjoni 21. oktooberi 2013. aasta rakendusotsus 2013/519/EL, millega kehtestatakse nende territooriumite ja kolmandate riikide loetelu, kust on lubatud importida koeri, kasse ja valgetuhkruid, ning veterinaarsertifikaatide näidised sellise impordi jaoks (6).
            
         
               (4)
            
            
               Rakendusmääruse (EL) nr 577/2013 ja rakendusotsuse 2013/519/EL kohaldamise kuupäeval aeguvad rakendusotsuse 2011/874/EL sätted.
            
         
               (5)
            
            
               Rakendusmäärust (EL) nr 577/2013 ja rakendusotsust 2013/519/EL hakatakse kohaldama alates 29. detsembrist 2014. Liidu õigusaktide selguse huvides tuleks rakendusotsus 2011/874/EL alates samast kuupäevast kehtetuks tunnistada.
            
         
               (6)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsus 2011/874/EL tunnistatakse kehtetuks.
   Artikkel 2
   Käesolevat otsust kohaldatakse alates 29. detsembrist 2014.
   Artikkel 3
   Käesolev otsus on adresseeritud liikmesriikidele.
   
      Brüssel, 21. oktoober 2013
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 268, 14.9.1992, lk 54.
   
      (2)  ELT L 146, 13.6.2003, lk 1.
   
      (3)  ELT L 178, 28.6.2013, lk 1.
   
      (4)  ELT L 343, 23.12.2011, lk 65.
   
      (5)  ELT L 178, 28.6.2013, lk 109.
   
      (6)  Vt käesoleva Euroopa Liidu Teataja lk 20.